ລມຕ Kerry ຂໍຮ້ອງ ລັດຖະສະພາ ໃຫ້ເວລາ ແກ້ໄຂ ຂໍ້ຕົກລົງນິວເຄລຍ ກັບອີຣ່ານ
ໃນວັນອັງຄານມື້ນີ້ ລັດຖະມົນຕີ ຕ່າງປະເທດ ສະຫະລັດ ທ່ານ John Kerry ມີກຳນົດ ໄປລາຍງານຕໍ່ ລັດຖະສະພາ ກ່ຽວກັບຂໍ້ຕົກລົງ ນິວເຄລຍ ກັບ ອີຣ່ານ.
ລັດຖະມົນຕີ ກະຊວງຕ່າງປະເທດ ສະຫະລັດ ທ່ານ John Kerry ມີກຳນົດຈະໄປ ລາຍງານຕໍ່ສະພາສູງໃນວັນອັງຄານມື້ ນີ້ໃນຂະນະທີ່ທ່ານສືບຕໍ່ຂໍຮ້ອງໃຫ້ລັດຖະ ສະພາຈົ່ງມີຄວາມ ອົດທົນ ໃນຂະນະທີ່ບັນດານັກເຈລະຈານາໆຊາດ ພວມດຳ ເນີນງານໄປສູ່ການບັນລຸຂໍ້ຕົກລົງຂັ້ນສຸດທ້າຍກ່ຽວກັບໂຄງ ການນິວເຄລຍຂອງອີຣ່ານ ທ່ານ Kerry ໄດ້ພົບປະກັບບັນດາສະມາຊິກສະພາຕຳ່ ໃນ ຕອນແລງວັນຈັນວານ ນີ້ ແລະໄດ້ກ່າວຕໍ່ພວກນັກຂ່າວວ່າ ທ່ານມີຄວາມຫວັງ ດ້ວຍເວລາທີ່ຍັງເຫຼືອຢູ່ ສອງເດືອນເຄິ່ງ ກ່ອນຈະຮອດເສັ້ນຕາຍໃນວັນທີ 30 ເດືອນມິຖຸນາ ທີ່ບັນດາ ຜູ້ແທນສະພາ ຈະໃຫ້ໂອກາດແກ່ທ່ານ ເພື່ອ “ປະຕິບັດວຽກງານອັນຍາກລຳບາກໃຫ້ສຳ ເລັດເສັດສີ້ນລົງ ” ລັດຖະສະພາກຳລັງພິຈາລະນາ ຮ່າງກົດໝາຍທີ່ຈະໃຫ້ເວລາ ແກ່ສະມາຊິກ 60 ມື້ເພື່ອ ທົບທວນເບິ່ງຂໍ້ຕົກລົງນິວເຄລຍທີ່ອາດເປັນໄປໄດ້ ແລະຫລັງຈາກນັ້ນ ກໍຈະລົງຄະແນນ ສຽງວ່າ ຈະຍົກເລີກການລົງໂທດຕໍ່ອີຣ່ານຫລືບໍ່ ຄະນະກຳມະການຄວາມສຳພັນຕ່າງປະເທດ ຂອງສະພາສູງ ກໍຈະເລີ້ມອະພິປາຍ ກັນ ແລະລົງຄະແນນສຽງ ກ່ຽວກັບບົດເພີ້ມເຕີມຕ່າງໆຕໍ່ຮ່າງກົດໝາຍດັ່ງກ່າວໃນວັນອັງຄານ ມື້ນີ້ ປະທານາທິບໍດີ Barack Obama ໄດ້ເຕືອນວ່າ ມາດຕະ ການນີ້ຈະບ່ອນທຳລາຍ ການເຈລະຈາ ລະຫວ່າງອີຣ່ານ ແລະກຸ່ມປະເທດທີ່ຮວມ ທັງ ສະຫະລັດ ອັງກິດ ຈີນ ຝຣັ່ງ ຣັດເຊຍ ແລະເຢຣະມັນ ທ່ານໄດ້ຂົ່ມຂູ່ທີ່ຈະໃຊ້ອຳນາດຢັບຢັ້ງ ຫຼືວີໂຕ້ຕໍ່ຮ່າງກົດໝາຍ ດັ່ງກ່າວ